送八弟無斁宰寶應
作者：晁補之
朝代：宋

paragraphs: 窮邦迫秋成，霖雨厚土溼。
邅吾上淶水，濞洶三峽疾。
邦人送之子，岸潦飲馬膝。
淒淒屬方升，澹澹驚並集。
衝湍順塗路，游波匯原隰。
安知禾黍腐，轉覺蛙黽急。
何由乾此潦，問天借九日。
蕭蕭荆棘晚，亹亹霜霰密。
之子向南州，銅章宰一邑。
何須念宋遠，古謂跂余及。
揚舲堤柳盡，把醆淮山入。
封圻吳楚徼，郡縣秦漢襲。
開門駔儈鬨，輳浦篙帆翕。
平旦書百函，交衢客三揖。
新湖容鼓鑄，甲令貴綏輯。
之子搴詞科，聞詩不讀律。
古來學爲吏，頗自吾儒出。
足民與知方，求由有政術。
鞭笞麏鹿駭，亦恐日不給。
先君卓魯後，之子况早立。
焚香閉閤坐，啾耳從潗濈。
官忙尚偷閒，文字要嶪岌。